GORMONT ET ISEMBART 

 [...] 
en haute voiz s'est escrié : 
« Vos estes en dol tut finé ; 
n'averez garrant pur vostre Dé. » 
Quant il ot mort le bon vassal, 
ariere enchaça le cheval ; 
puis mist avant sun estandart : 
n'em la li baille un tuenard. 

Li estur fut fier e pesant, 
e la bataille fut mut grant. 
Es lor puinnant Gautier de Maus, 
fiz Erneis, un duc franceis, 
e vit Gormund el pui estant : 
s'il lores ne joste a lui en camp, 
dunc se tendra pur recreant. 
Des espuruns point l'auferant, 
qu'il en fist raer le sanc ; 
al rei Gormund en vint brochant ; 
sil fiert sur sun escu, devant, 
qu'il li peceie maintenant ; 
le hauberc desmaele e dement ; 
passé li ad joste le flanc, 
men nen abat nient de sanc, 
ne de sun cors ne li fist dam. 
Gormund li lance un dart trenchant ; 
par mi le cors li vait bruiant ; 
tries li, cunsent un Aleman, 
que ambes dous les abat mort el camp. 
Li meudre rei e le plus franc 
qui unques fust el munde vivant, 
se il creust Deu le poant, 
s'est escrié haut en oant : 
« Ces crestiens sunt nunsavant, 
qui de juster me vont hastant ! 
Ne voil que ja un sul s'en vant ; 
tuz serrunt mort u recreant. » 
Quant il ot morz les bons vassaus, 
ariere enchaça les chevaus ; 
puis mist avant sun estandart : 
n'em li baille un tuenard. 

Desus Qaiou, a la chapele, 
fut la bataille fort e pesme. 
 [...] 
occist, e fiert, e esboele. 
Qui cunsuit, nel laist en sele : 
vestue co ade mort nuvele. 
Eis lur puinnanait Tierri de Termes 
sur un cheval bai de Chastele ; 
gesques al rei Gormund n'areste ; 
sil fiert sur la targe novele 
qu'il la li freint e eschantele ; 
sa hanste brise par asteles. 
E Gormund ad l'espee traite, 
si l'ad feru sur le heaume : 
la teste en fist voler a destre, 
tres devant li, sur la bel herbe ; 
puis li ad dit une nuvele 
qui as Franceis ne fut pas bele : 
« Le vostre Deu n'est tant honeste 
que il vus pusse garant estre. » 
Quant il ot mort le bon vassal, 
ariere chaça le cheval ; 
puis mist avant sun estandart : 
n'em la li baille un toenart. 

Desus Qaiou, en la champaine, 
fut la bataille fort et grant. 
Eis vus puinant li quens de Flandres, 
tut eslescé par mi la lande ; 
o vit Gormund, celui d'Oriente, 
sur sun escu li dona grande ; 
d'un or autre li fist fendre, 
la blanche broine descuncendre, 
mes ne pot mie en la car prendre. 
Gormund li lança une tambre ; 
par mi le cors li vait bruiante, 
de l'autre part fiert en la lande ; 
li cors chet jus, si s'en vait l'alme ; 
e dist Gormund, cist d'Oriante : 
« Icoste fole gent de France, 
mut par unt il fole esperance, 
quant il vers mei descent lance. 
Ne voil que un sul s'en vante ! » 
Quant il ot mort le bon vassal, 
ariere enchaça sun cheval ; 
 [...] 
n'em la li baille un tuenart. 

Li estur fut mut fier maneis. 
Eis lur Eodon de Campaneis, 
celui qui tint Chartres e Bleis, 
Chastel Andon en Gatineis, 
e sist sur un destrier moreis ; 
e vait ferir Gormund le reis ; 
de sun escu trencha le neir, 
de sun blanc hauberc les pleis ; 
mais n'en pot mie en char aveir ; 
il trest le brant de Coleneis, 
sur sun helme l'en dona treis, 
tut l'enclinot encontre sei ; 
ja l'eust mort icist, pur veir, 
quant a lui lança un Ireis ; 
suz li ocist sun bon moreis. 
« A ! dist Gormund, or est surdeis ! 
Vus fussiez miez en Estampeiz. 
Perdu avez vostre moreis : 
vos nel recovrez des meis. 
Ci remeindrez ensemble od mei ; 
ostel prendrez al briuerei. » 
Il li lança un dart tut dreit : 
Deu l'ad guari, a cele feiz, 
kui n'i pot mie sun char aveir, 
e cil s'en torne de maneis. 

Li estur fut mut fier mortel, 
e la bataille communel. 
Eis lur le conte de Peitiers 
sur un destrier sor bauzan, 
e vit Gormund el pui ester : 
si lors ne vait a lui juster, 
dunc se tendra pur afolé. 
Point le cheval par les costez, 
qu'il en fist le sanc voler ; 
a Gormund est alé juster ; 
sil fiert sur sun escu bendé 
k'il la li ad freit e quassé, 
le hauberc rumpu et desafré ; 
mes nen a pas sun cors dampné. 
E Gormund tret le brant letré 
 [...] 
gesqu'al brael l'at tut copé. 
Le meudre rei e le plus ber 
qui unques fust de paiens né 
a haute voiz s'est escrié : 
« Vos estes en del tut finé ; 
n'avrez garant pur vostre Dé. » 
Quant ot mort le bon vassal, 
ariere enchaça le cheval ; 
puis mist avant sun estandart : 
n'en la li baille un tuenart. 

La bataille fut esbaldie 
e dol ferir enmanevie. 
Eis lur li quens de Normendie, 
celui qui de Ruem fut sire 
e de Fescamp fist l'abbeie. 
Au rei Gormund nuist espie, 
joster i vait sun cors meimes ; 
pleine sa lance le sovie : 
ceo dit la geste a Seint Denise. 
Ne fust la hanste que li brise, 
celui l'ust geté de vie. 
Gormund li lance une guivre : 
par mi le cors li est saillie, 
de l'autre part s'en est eissie ; 
fiert un danzel de Lumbardie, 
k'andous les ad geté de vie. 
Li reis Gormund en haut s'escrie : 
« Iceste gent, fole esbaie, 
mult par i firent grant folie, 
quant il vers mei bataille pristrent. 
Ne voil que ja un sul s'en rie ; 
tut serrunt mort de mal martire. » 
Quant il ot mort les bons vassaus, 
ariere enchaça les chenaus ; 
puis mist avant sun estandart : 
n'en la li baille un tuenart. 

Fier fut l'estur e esbaudi. 
Eis vus Ernaut, qui tint Pontif 
e les aloez Saint Valerin, 
e vait le rei Gormund ferir ; 
l'escu li ad fret e malmis ; 
le hauberc desmaele e rumpi ; 
par mi le flanc l'espié li mist ; 
la bone enseine qu'il tint, 
de l'autre part en fist eissir ; 
le sanc vermeil en fist saillir ; 
e dist Ernout : « Estez mei ci ! 
Meie ert la terre e le pais, 
que n'en suleie home servir, 
ne mes sul Deu, qui ne menti, 
e l'emperrere Lowis. 
Cest chalenge vos i ai mis. 
- A ! dist Gormund, bien l'ai senti. 
Vos me ravrés pres a veisin ! » 
Il traist d'or enheudi, 
sil fiert a munt al helme enclin ; 
gesqu'al brahel le purfendi, 
que, de cel cop, mort l'abati. 
« A ! dist Gormund, li Arabi, 
vos estes del tut fini. 
N'avez garant pur iceli 
qui fut par force en cruiz mis, 
e ja l'unt fous Jueus occis. 
Quidez vus dunc k'il surrexist, 
ne qu'il vus puisse guarantir ? 
Mal guarra, par Apollin, 
qui sul sun cors ne pot guarir 
ke li n'estust de mort murir ! » 
Dunc l'en esgarda Hugelin, 
celui qui le message fist. 
Quant Damne Deu out si laidir, 
forment en fut al cor mari. 
Le cheval brocha u il sist ; 
poinant en vint al rei Lowis ; 
il l'en apele, fil li dist : 
« A ! gentil rei de riche lin, 
aveez veu de Antecrist 
qui tuz nos homes nus ocist 
e Damne Deu tant fort laidist ? 
De ceo sui mut el quor marri. 
Si m'ait Deus, qui ne menti, 
jeo nel lerroie pur murir, 
que jeo ne l'auge ja ferir, 
que ke m'en deie avenir. » 
E l'emperrere respondi : 
« Avoi, beau frere Hugelin, 
veus me tu dunc issi guerpir ? 
Se tu esteies ore occis, 
dunc n'ai jeo mais suz ciel ami. » 

Dist Huelin : « Ne pot pas estre ! 
Pruz mun pere e mun ancestre, 
e jeo fui mut de bone geste 
e, par meimes, dei pruz estre. 
Si m'ai Dous, la grant paterne, 
jeo nel lerrai pur home terrestre, 
que ne l'auge ja requerre. » 
Le rei le vot seisir as resnes, 
quant se pent sur destre ; 
al bon cheval lascha les resnes 
e od l'aspee depart la presse ; 
il ne vait gens cumme terrestre, 
prof vait bruiant cumme tempeste ; 
gesques al rei Gormund n'areste ; 
sil fert sur la targe novele 
qu'il la li freint e eschantele ; 
sa hanste brise par asteles ; 
e Huon ad l'espee treite, 
si l'ad feru a munt el helme, 
tut l'enclinot encuntre terre : 
la l'eust mort icist, a certes, 
quant il tolirent gent averse. 
Huelin dist une novele 
qui a Gormund ne fut pas bele : 
« C'est Huelin qui vos meisele, 
qui, l'autrir, fut a voz herberges 
le message Lowis faire. 
Si vos servi come pulcele ; 
le poun mis en l'asquiele : 
unkes n'en mustes la maissele. 
- A ! dist Gormund, si vait de guerre : 
le guerredon vus en dei faire. 
Ainces k'augiez guerres de terre, 
men enscient, l'avrez mut pesme. » 
Del fort espié grant cop li serre ; 
mut l'ad nafré al flanc senestre, 
que tute est muillee la suzcele ; 
jus le trebucha a la terre. 

Puis s'escria li reis Gormund : 
« Trop estes vantez, bricun ! 
Jeo te conois assez, Hugon, 
qui, l'autrir, fus as pavilluns ; 
si me servis de mun poun 
que n'en mui unkes le gernun, 
si pur folie dire nun ; 
e le cheval a mun barun 
en amenas par traisun. 
Or en averas le guerredun ! 
Mort t'en girras sur le sablun ; 
ne dirras mes ne o ne nun, 
ne, pur nul mire de cest mund, 
nen avras mes guarrantisun 
ne, pur tun Deu, espaciun. 
- Vos i mentez ! » ceo dist Hugon. 
« Jeo n'ai trenché ke l'alqeton 
e un petit del peliçon. 
Ja me raverez a cumpainon, 
e me verrez par is campon 
criant l'enseinne al rei baron, 
la Lowis, le fiz Charlun. 
Lié serrunt cil k'aweron, 
dolent serrunt paien felun. » 
Il resaut sus encuntre munt. 
A dous poins prist le gunfanun ; 
ja'n eust mort le rei Gormund, 
quant uns Ireis saut entredous ; 
Hue le fiert tut a bandon, 
que mort l'abat as piez Gormund ; 
puis rest munté sur le gascun. 
Par la bataille vait Huon, 
tut depleié sun gunfanun, 
criant l'enseine al rei baron, 
la Lowis, le fiz Charlun. 
Liez en sunt cil qui de suens sunt, 
dolenz en sunt paien felons. 
Il fist sun tur par le champon ; 
si repaira al rei Gormund ; 
sil feri sur sun escu rund 
k'el pre l'abat a genoillons. 
El tort qu'il prist, le fer Gormund ; 
l'espié enz al cors li repont, 
k'il le rabat sur le sablon. 

Or fu Hugon al pre, a pié, 
navré dous feiz del grant espié. 
Dunc li eschapa sun destrier. 
Quant Isembart le reneié 
vit le cheval cure estraer, 
d'une chose s'est afichié : 
sil poeit as puins baillier, 
que einz se lerreit detrenchier 
que mes pur home le perdist. 
Cele part vent tut eslessé ; 
od le restiu de sun espié 
vot acoler le bon destrier ; 
le cheval porta haut le chef, 
que il nel pot mie baillier. 
Hue s'est tant avancié 
que il vait avant, cuntre, plein pié ; 
delez li passe le destrier, 
seissist le as resnes d'or mer, 
entre les dous arçuns se set. 
En prof traient arbalastiers, 
e lur serganz, e lur archiers. 
E Hue point e broche e fiert, 
qu'il lur est auques esloinné. 
Ses plaies prennent a sainnier, 
li cor li ment, e Hue chiet : 
ceo fut damages e pechié, 
car mut par ert bon chevalier 
e en bataille fesant bien. 
De l'autre part, fut dan Gontier, 
celui qui fut ja sun esquier, 
fiz de sa sor, si ert ses niez : 
ceo dit la geste a Seint Richier ; 
uncore n'ot oit jorz entier 
qu'il ot armé a chevalier. 
Quant sun seinur vit trebuchier, 
mut fu dolent e esmaié ; 
cele part vint tut eslessé ; 
par les resnes prist le destrier, 
entre les dous arçons s'asiet ; 
en sun poin tint le brant d'acier ; 
tut fut sanglant e enoché, 
de Sarrazins envermeillié. 
Al rei Gormund brochant en vient ; 
sil fiert sur sun helme vergié 
que les quires en abatié ; 
el pre le fist esgenoillier, 
puis li ad dit en reprover : 
« Sire Gormund, rei dreiturer, 
conoisterez l'esquier 
qui a vostre tref fud l'autrer 
ove Hue, le messagier ? 
Jo'n aportai le nef d'or mier ; 
cele mis jo a seint Richier. 
Que vus arsistes sun mustier, 
mesavenir vus en deit bien ! » 
Li rei Gormund li respundié, 
cum orguillos e cum fier : 
« Fui de sur mei, garz pantener ! 
Jeo sui de lin a chevalier, 
de riches e de preisiez ; 
n'i tocherai oi esquier. » 

Quant Lowis, le rei preisié, 
vit si murir ses chevaliers 
e ses cumpainnes detrenchier, 
mut fut dolenz e esmaié. 
« Aie, Deu, pere del ciel ! » 
dist Lowis, li reis preisié. 
« Tant par me tenc enginné 
ke n'i jostai oi premier 
tot cors a cors a l'aversier ! 
Ja est il rei e rei sui jeo : 
la nostre avenist bien. 
Le quel de nus idune venquist, 
n'en fussent mort tant chevalier 
ne tanz francs homes detrenchiez. 
Ber saint Denise, or m'an aidiez ! 
Jeo tenc de vus quite mun fiev ; 
de nul autre n'en conois ren, 
fors sul Deu, le veir del ciel. 
Ber seint Richier, or m'en adiez ! 
Ja vus arst il vostre mustier ; 
en l'onur Deu, le pur eshaucier, 
jeo vus crestrai trente set piez. 
Pernez les resnes del destrier, 
gesques a lui me cunduiez. » 
A icest mot, s'est eslessé. 
Gormund li ad treis darz lanciez ; 
Deu le guarri, par sa pitié, 
k'il ne l'ad mie en char tochié. 
Reis Lowis fud mut irrié ; 
a joste mie nel requiert ; 
encuntre munt drescha l'espié ; 
si l'ad feru par mi le chief 
que les heaumes ad trenchié 
e del hauberc le chapelier ; 
gesqu'al brael le purfendié, 
que en pre en cheent les mertez ; 
en terre cola li espié. 
Tant bonement le pursiwié : 
a ben petit que il ne chiet, 
quant sur le col del bon destrier 
s'est retenu li rei preisié. 
Mut li costa le hauberc dubler, 
e le vert helme que ot al chief, 
al col sun escu de quartres, 
le fer del bon trenchant espié, 
ke de lé ot un dimi pié, 
mut li costa a sus sachier ; 
e, pur Franceis, s'est vergoinié ; 
si s'aficha sur ses estrius, 
le fer en plie sus ses piez, 
trei deie esloigna le quirrié ; 
de tel air s'est redrescié 
ke les corueilles sunt rumpié, 
ke trente jorz puis ne vesquié. 
Ceo fut damages e pechiez, 
car mut ert bon chevalier 
e en bataille fesant ben, 
a crestiens veir cunseillier. 
Ceo dit la geste, e il est veir, 
puis n'ot en France nul dreit eir. 

Quant paiens virent Gormund mort, 
fuiant s'en turnent vers le port. 
Le Margari les cris en ot ; 
a l'estandart poinant tost ; 
le rei Gormund ad trové mort ; 
treis feiz se pasma sur le cors. 
« Allas ! dist il, veir dist le sort, 
si jeo veneie en icest ost, 
que jeo i serreie u pris u mort. 
Or sai jeo bien que veir dist trop ! » 

La bataille durra treis dis 
entre Gormund e reis Lowis. 
Al quart, comencent a fuir 
Turz e Persanz e Arabiz 
par mi Vimeu e par Pontif, 
vers les aloés Saint Valeri. 
Le Margari en ot les crisz ; 
il poinst vers eus, si lur ad dit : 
« U fuez vus, paiens chaitifz ? 
N'avez recet en cest pais, 
parent, ne uncle, ne cusin, 
u vus puissiez revertir. 
Tornez ariere les chimins ; 
se vengerom le Arabi, 
nostre emperrere de Leutiz, 
qui nos dona les granz pais, 
le ver, le gris e le ermin, 
e les chastiaus e les fortiz. » 
Mais ne l'entendent Sarrazins : 
fuiant s'en turnent les chemins. 
Isembart veit n'i metra fin ; 
tel dol en ot le Margari 
que il se quide esrager vif. 
A une part del camp se mist ; 
si fiert un chevalier Seguin, 
cosin germein rei Lowis ; 
l'escu li ad freit e malmis ; 
le hauberc desmaela e malmist ; 
par mi le cors l'espié li mist ; 
tant cum la lance li tendi, 
del bon cheval mort l'abati. 
E dous Franceis des plus gentilz 
nos i a mot le Margari, 
e puis se rest al chemin. 

Or vint Gormund mort en la pree, 
envers, sanglent, gule baee. 
Eis Isembart par une estree ; 
vers li ad sa resne uuree ; 
la fist grant del e grant pasmee ; 
oimes orresz grant regretee : 
« Ahi ! dist il, rei emperrere, 
tant le vus dis, plusures fiez, 
a Cirencestre, a voz cuntrees, 
que Franceis sunt gent aduree ! 
Mut le vus dis en la galee : 
de ça troverez tel meisnee ; 
mes veirement l'avez trovee, 
la gentil gent e l'onuree ! 
Tele ne fut de mere nee. 
Sur eus n'ert terre cunquestee. 
Ahi ! Gormund, rei emperere, 
cum aviez la face clere, 
la chere bele e culuree, 
cum l'avez ja teinte et muee ! 
A ! Lowis, bon emperere, 
cum as oi France bien aquitee, 
e Gormund l'ad chier cumparee ! 
Ja ne faudrai a sa meisnee, 
pur tant cum pusse ceindre espee. » 
Isembart dist a sa voiz clere : 
« U fuiez vus, gent esguaree, 
senz seinur en autre cuntree ? 
Turnez ariere les estrees, 
si vengerom nostre emperere, 
 [...] 
l'or, e l'argent, e les soudees, 
e les pelices engulees. » 
E eus si funt sanz redutee ; 
ariere tornent les estrees. 
Lowis ad sa gent jostee ; 
emmi chevacha l'emperrere, 
quant Sarrazin li tresturnerent. 
La veissiez tant cop d'espee 
e tante lance enquarteree, 
tanz Sarrazins, par ces estrees, 
morir sanglent sor l'erbe lee ! 

En sun le munt, a l'estandart, 
la u jut mort le Satenas, 
vindrent paiens de tutes parz. 
« Pur le tuen Deu, sire Isembart, 
gentil, ne nus faillir tu ja ! 
- Nu ferai jeo, dist Isembart, 
tant cum li miens cors durra. 
Paiens, ne vos esmaiez pas ! » 

Quatre jorz a l'estur duré 
puis que Gormund fud afolé, 
car Isembart i est remis 
od quarrante mil d'armez. 
Par mi Franceis s'en sunt passez ; 
mut en unt mor e affolez. 
Lowis ses genz a jostez, 
tant que dis millers sunt d'armez. 
Par mi paiens s'en sunt passez ; 
plus en unt mort e affolez 
que ne vus sai dire ne conter. 
E Lowis est el pui munté 
e ad le rei Gormund trové 
a l'estandart, la u il iert, 
u il ainceis l'ot mort rué. 
Mut franchement l'ad regreté : 
« Ahi ! dist il, rei amiré, 
tant mar fustes, gentil ber ! 
Si creissiez en Damne Deu, 
meudre hom ne pust hom trover. » 
De ço fist Lowis que ber, 
qu'al paveillun le fist porter 
 [...] 

Lowis ad trové Gormunt 
a l'estandart, en sun le mont ; 
regreta le com gentil hom : 
« Tant mar fustes, rei baron ! 
Se creissiez al Creator, 
meudre vassal ne fust de vus. » 
De ceo fist Lowis que pruz : 
porter l'en fist as paveilluns, 
covert suz un escu runt. 
Puis repaira enz el chambon. 
Si a trové nafré Hugon ; 
dejuste li, Guntier Geudon, 
qui esquier fud al barun ; 
faissier le fist d'un peliçun ; 
puis l'ot monté sur un gascon ; 
l'estriu li tint li reis le jor ; 
puis l'unt porté al paveillun, 
la u jut mort rei Gormund ; 
d'autre part cochent dan Hugon. 

Eenz en l'estur, a une part, 
se combat Miles le Gailart, 
tut cors a cors, a Isembart. 
Ja l'eust mort le bon vassal, 
quant survint le viel Bernard ; 
le pere fut meistre Isembart. 
Le pere al fiz tel cop duna 
que sun escu li estrua ; 
mieuz feri le meistre Isembart, 
car sun escu li estrua 
e sun hauberc li desafra ; 
par le mileu l'espié passa, 
mes nen ateinst mie en char ; 
de sun cheval le derocha, 
par les dous resnes le cobra, 
veant ses euz, puis i monta : 
unques congié ne demanda. 
De ceo fist il pechié e mal, 
que sun pere deschevacha, 
mais qu'il nel reconoist pas. 
S'il le conust, ja nel tochast, 
car d'autre chose l'areisnast. 
 [...] 
de nos Franceis i fist asart ; 
ki il consuit, ne s'en ala ; 
ki il feri, puis ne parla, 
se Damne Deu nel suscita. 

Fier fut l'estur e esbaudi. 
Paiens s'escrient a haut criz : 
« A ! Isembart, fel Margari, 
fel peneiez pur repentir, 
ça sunt les chevaliers hardiz. 
Mar arivames en Pontif 
pur lur honors sur eus seisir. 
Mut nus avez del tut traiz ! » 
E Isembart lur crie e dit : 
« Feluns paiens e Sarrazins, 
malveisse gent e cunquestisz, 
a un des lor, que jeo vei ci, 
i a ben trente Sarrazins. 
Defendez vus, dolenz, issi 
com pur vos vies garantir. » 
E eus si funt geke lot dit. 

Li estur fut fier e mortel, 
e la bataille communel. 
Paiens nel porent endurer, 
qui travaillé sunt e penez 
de la feim e esjunez. 
A tant s'en sunt fuiant turnez ; 
le rei l'en enchauça essez ; 
se ne fussent barges e nes 
k'il laissierent a l'ariver, 
ja n'en peust un eschaper. 
Si cum li cers se fuit la lande, 
si s'enfuirent ces d'Irlande ; 
sis enchacerent ces de France, 
reis Lowis e ses cumpainnes. 

Paien se fuient tut a un, 
e Issembart est remasu, 
dous mil paiens ensemble od li. 
Qu'il cunsuit, tut est vencu ; 
nel pot garir sun helme agu 
ne blanc hauberc qu'il ad vestu, 
que tut nel trenche desque al bu. 
 [...] 
les treis, contes, e le quart, ducs. 
Li uns li fiert en sun escu ; 
les tres, al blanc hauberc menu ; 
el cors li firent treis pertuz ; 
de sun cheval le mistrent jus ; 
mes ne l'unt pas reconu, 
si unt l'enchanz avant tenu. 

La u chai li Margariz, 
au quarefoz de treis chemins, 
lez un bruillez espés foilli, 
de Danme Deu li membra si 
que ja dirra le franc gentil 
par quei il deveret bien garir : 
« Seinte Marie, genitrix, 
mere Deu, dame, Isembart dist, 
e ! jal me dist un Sarrazin, 
ultre la mer, qui en sorti, 
si jeo veneie en cest pais, 
que jeo serraie u mort u pris. 
Or sai jeo bien que il veir dist. 
Aie ! pere Deu, dist il, 
qui enz en la seinte cruiz fus mis, 
a vendresdi mort i soffri, 
dunt tut tun pople reinsis, 
eu seinte sepulchre fustes mis, 
e au tierz jor surrexis. 
Si veirement cum ceo feis, 
si aiez vus de mei merci. 
La mei mort pardoins icil, 
pur vostre amor, qui m'unt occis. 
Sainte Marie, genitrix, 
mere Deu, dame, Isembart dist, 
depreez en vostre beau fiz, 
qu'il eit merci de cest chaitif ! » 
Garda aval, en un larriz, 
e vit un olliver fuilli. 
Tant se travaille qu'il i vint ; 
sor la fresche herbe s'est asis ; 
contre orient turna sun vis ; 
a terre vait, culpe bati ; 
puis se dreça un sul petit 
 [...] 
